LV Eiropas Savienības Oficiālais Vēstnesis C 140/9

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2009/C 140/05

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“PEMENTO DO COUTO”

EK Nr. ES-PDO-0005-0464-3.5.2005

ACVN ( ) AĢIN ( X )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī

Nosaukums: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Adrese: Paseo Infanta Isabel 1 28071 Madrid ESPAÑA Tālr. +34 913475394 Fakss +34 913475410 E-pasts: sgcaae@mapa.es

2. Grupa

Nosaukums: COOPERATIVA DO CAMPO O VAL Adrese: Vilacornelle, s/n. O Val-Narón (A Coruña) Tālr. +34 981453901 Fakss +34 981453901 E-pasts: horta@cooperativaoval.com Sastāvs: ražotāji/pārstrādātāji ( X ) citi ( )

3. Produkta veids

1.6. grupa. Svaigi vai pārstrādāti augļi, dārzeņi un labība

4. Specifikācija (Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums

“Pemento do Couto”

4.2. Apraksts

Paprika, kuru apzīmē ar aizsargātu ģeogrāfiskās izcelsmes norādi (AĢIN) “Pemento do Couto” ir Capsicum annuum L. sugas tāda paša nosaukuma vietējā ekotipa paprikas augļi. Augļus novāc agri un neienākušos (tehniskajā gatavībā) un tirdzniecībā laiž svaigus. Paprikas īpašības ir šādas.

— Forma: garengriezumā paprika ir trapecveida, kas atgādina arī konusu, bet šķērsgriezumā tā ir ieapaļa. Dažreiz šķērsgriezumā paprika ir nedaudz rievota un galā izveidojas trīs vai četras šķautnes.

— Svars: auglis sver no 4 līdz 6 gramiem.

— Augļa garums: no 4 līdz 8 cm.

— Aptuvenais platums: 2 cm.

— Kātiņš: 2 līdz 3 cm garš, vienmēr īsāks par augli. Kātiņš ir stingrs un parasti taisns vai nedaudz ieliekts.

— Miza: tumši zaļa, mazspīdīga.

— Sieniņas vai mīkstuma biezums: mīkstums plāns, aptuveni 1–1,5 mm biezs.

— Novērtējums pēc žūrijas veiktās degustācijas: mīkstuma konsistence smalka un sulīga, garša saldena, nedaudz jūtamas garšaugu nianses, bez sīvuma, jo nav kapsaicīna, aromāts vidēji stiprs un sēklu nedaudz.

4.3. Ģeogrāfiskais apgabals

Audzēšanas apgabalā ietilpst šādu Ferrol novada La Coruña provinces (komarkas) pašvaldību teritorijas pilnībā: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos un Ares. Tas ir dabas reģions, kura nelielais augstums virs jūras līmeņa, kalnu grēdu aizsargātās ielejas, kurās audzē papriku, un piekrastes tuvums rada atšķirīgu, īpaši maigu mikroklimatu ar nelielām temperatūras svārstībām, kuru lieliski papildina šai kultūrai ļoti piemērotās augsnes.

Nosaukums “O Couto” ir tās vietas ģeogrāfiskais nosaukums, kurā atrodas klosteris, kas plaši pazīstams ar tādu pašu nosaukumu un saistīts ar šīs paprikas selekcijas un audzēšanas aizsākumiem.

4.4. Izcelsmes apliecinājums

Produkta izsekojamību garantē tā identificēšana visos ražošanas un pārdošanas posmos.

Lai pārliecinātos par specifikācijas noteikumu ievērošanu, pārbaudes struktūra kārto un regulāri atjaunina audzētāju un apstādīto platību reģistru. AĢIN “Pemento do Couto” var piešķirt tikai tādām paprikām, kuras audzētas atbilstīgi specifikācijas un citiem papildu noteikumiem un kuru stādījumi un audzētāji ir reģistrēti attiecīgajā reģistrā.

Reģistrētajām personām ir arī pienākums deklarēt faktiski saražoto un pārdoto papriku ar AĢIN “Pemento do Couto”, izdarot ierakstus šim nolūkam izveidotajos reģistros. Pārbaudes struktūra pārliecinās par to, vai sakrīt iepakošanas uzņēmumu pārdotie un lauksaimnieku izaudzētie un piegādātie daudzumi un vai šie daudzumi sakrīt ar reģistrētajos zemes gabalos iegūtās ražas rādītājiem.

Gan fiziskas, gan juridiskas personas, kam pieder reģistros iekļautie īpašumi, stādījumi, noliktavas, lauksaimnieciskās ražošanas uzņēmumi un produkti, pārbauda un kontrolē pārbaudes struktūra, lai tādējādi pārliecinātos, ka visi produkti ar aizsargāto nosaukumu atbilst specifikācijas un citu piemērojamo papildu noteikumu prasībām. Pārbaudes ietver stādījumu, noliktavu un uzņēmumu apskates, dokumentācijas pārbaudi, kā arī aprakstīto fizikālo parametru ievērošanas pārbaudi, lai nodrošinātu, ka novāktās paprikas ir veselas, svaigas, tīras, bez iebojājumiem un ieskrambājumiem. Turklāt var veikt arī vairāku atlieku analīzi, lai noteiktu, vai pesticīdu saturs nepārsniedz pieļaujamos līmeņus, kādi šai kultūrai noteikti spēkā esošajos tiesību aktos.

4.5. Ražošanas metode

Ražotājiem, kas nodarbojas ar šīs paprikas sēklaudzēšanu, jābūt apstiprinātiem un ierakstītiem attiecīgajā reģistrā.

Produkta iegūšanas process ir aprakstīts turpmāk.

Pavairošana un pārstādīšana

Kad nogatavojušies augļi ir novākti, tos žāvē, un atbrīvo no sēklām, kuras pēc dezinfekcijas ir gatavas izsēšanai. Sēklas materiāla sagatavošana un sēja sākas oktobrī, bet turpinās arī novembrī, decembrī un janvārī. Sēklas sēj lecektīs substrātā, kas sagatavots no kūdras un smilts maisījuma vienādās daļās. Kad dīgsti uzdīguši un dēsti sasnieguši aptuveni 5 cm augstumu, sāk pārpiķēšanu, pārstādot tos dobumainās paplātēs.

Produkcijas ierobežojumi

Paprikas ar AĢIN “Pemento do Couto” audzē gan atklātās platībās, gan arī segtajās platībās. Pieļaujamā raža parasti nedrīkst pārsniegt attiecīgi 4 kg/m2 un 6 kg/m2.

Segtās platības paprikas audzēšanai ir vienkārši plastmasas plēves tuneļi bez apsildes un mākslīgā apgaismojuma, tos ierīko vienīgi, lai pasargātu kultūru (kuru audzē tieši augsnē) no salnām un jo īpaši lai pasteidzinātu ražas sākumu un rudenī paildzinātu ražu par dažām nedēļām. Audzēšana segtajās platībās ir paplašinājusies arī, lai šā ekotipa selekcionētās paprikas līnijas pasargātu no nevēlamas hibridizācijas.

Stādīšana

Audzējot atklātās platībās, paprikas dēstus izstāda aprīlī un maijā, ievērojot stādījumu blīvumu 3–5 augi vienā kvadrātmetrā, un ražu sāk novākt jūnijā vai jūlijā. Ja dēstu audzēšanai izsēj sēklas, attiecīgajiem zemes gabaliem jābūt pietiekami attāliem no citām tā paša ekotipa atklāto platību kultūrām, lai pasargātu selekcionētās paprikas līnijas.

Segtajās platībās paprikas izstāda februārī un martā, lai augļu ražu novāktu sākot ar aprīļa vidu. Stādījumu blīvums ir 2–4 augi uz kvadrātmetru. Ieteicams pārsegt augsni ar polietilēna plēvi, lai nepieļautu nezāļu savairošanos. Atbalsta mieti nav vajadzīgi, jo šā veida stādījumos augi atbalstās viens pret otru.

Stādījumu kopšana

Papildmēslošanu veic, lai saglabātu barības vielu līdzsvaru augsnē un augos, ņemot vērā augu paraugus, uzturvielu daudzumu augos, augsnes auglības rādītājus un barības vielu padevi ar citiem līdzekļiem (ūdeni, organiskajiem savienojumiem utt.).

Kaitēkļu un/vai slimību apkarošanu nodrošina, izmantojot tādas audzēšanas metodes kā sēklu kodināšana, dēstu apstrāde, mazākas laistīšanas devas, lai nekad nepieļautu augsnes pārmitrināšanos un pārlieku rušināšanu.

Ja vajadzīga ķīmiska apstrāde, jālieto tādas aktīvās vielas, kurām ir mazāka ietekme uz vidi, kuras ir efektīvākas, mazāk toksiskas un atstāj mazāk atlieku, kurām ir tikai neliela ietekme uz blakusfaunu, un tādas, kuras rada mazāk problēmu saistībā ar noturību vidē.

Ražas novākšana

Ražu novāc ar rokām pirms augļi nogatavojušies un kad saskaņā ar lauksaimnieku pieredzi tie labāk piemēroti laišanai tirdzniecībā un atbilst 4.2. punktā aprakstītajām fizikālajām īpašībām. Ražas novākšanu veic izlases veidā, pārstaigājot plantācijas tik reižu, cik vajadzīgs, un izmantojot tādu aprīkojumu (darbarīkus, kastes vai konteinerus) un darbaspēku, lai nepieļautu produkta iebojāšanu.

Transportēšana un uzglabāšana

Papriku transportē cietā iesaiņojumā, lai nepieļautu saspiešanos. Izkraušanu veic tā, lai līdz minimumam samazinātu produkta izkrišanas iespēju. Uzglabāšanas vietās jānodrošina pareiza vēdināšana.

Laišana tirdzniecībā

Paprikas laiž tirdzniecībā augļu izcelsmes un garuma ziņā viendabīgās partijās un iesaiņotas maisiņos pa 200 vai 400 g. Izmanto spēkā esošajos pārtikas tiesību aktos atļauto iesaiņojuma materiālu. Var izmantot arī citus iesaiņojuma veidus ar nosacījumu, ka tie neietekmē produkta kvalitāti. Tirdzniecības periods ilgst no 15. aprīļa līdz 31. oktobrim, turklāt pārbaudes struktūra var to pagarināt vai saīsināt, ja attiecīgās sezonas laika apstākļu dēļ tas vajadzīgs produkta raksturīgo īpašību saglabāšanai.

4.6. Saikne

“Pemento do Couto” ir vietējā ekotipa paprika, kuru tradicionāli audzē Ferrol novada lauksaimnieki. Tā kā ražošanas apjoms bija ierobežots un gadu gaitā paprikas audzēšana nepaplašinājās, šī kultūra neizplatījās ārpus minētās ģeogrāfiskās zonas, kas joprojām ir vienīgā vieta, kur šo papriku audzē.

Šis produkts bija tik izslavēts, ka 1999. gadā sāka svinēt “Festa do Pemento do Couto”; šie svētki kļuva par iespēju izcelt “Pemento do Couto” uzturvērtību, un tos ik gadu jūlija beigās svin šīs paprikas izcelsmes vietā – Sta. María do Couto (Svētā Marija no Kouto) klostera apkaimē. Paprikas labo slavu apstiprina tas, ka daudzi Ferrol novada restorāni iekļāvuši “Pemento do Couto” savā ēdienu kartē.

Vairāku faktoru apvienojums, kuru vidū minams veģetatīvais materiāls, audzēšanas agrotehnika un audzēšanai izvēlēto ieleju mikroklimats, ļāva radīt produktu ar raksturīgām īpašībām un kvalitāti, tā iemantojot izcilu reputāciju.

Veģetatīvais materiāls

Vietējo zemnieku tradicionālie paņēmieni labāko augu eksemplāru saglabāšanai un selekcijai un agrotehnisko paņēmienu pielāgošanai apgabala apstākļiem ir veicinājuši tāda produkta iegūšanu, kam piemīt raksturīgas, no citiem līdzīgiem produktiem atšķirīgas, īpašības un kas kļuvis ļoti iecienīts. Selekcijas darbs, kā arī rūpība, kas ievērota, lai nepieļautu nevēlamu hibridizāciju, ir bijuši izšķiroši faktori tādas paprikas izaudzēšanai, kurai nav ne mazākā sīvuma (vismaz ne tai paprikai, kas izaudzēta apgabala vides apstākļos), – reta parādība paprikas šķirnēm ar līdzīgām īpašībām.

Agrotehniskie paņēmieni

Kultūras audzēšana segto platību struktūrās liecina par reģiona lauksaimnieku prasmi vairāku desmitu gadu garumā pielāgot agrotehniskos paņēmienus tā, lai nezustu saikne starp vidi un produkta raksturīgajām īpašībām: izmantoti tādi plastmasas plēvju tuneļi, lai agroklimatisko apstākļu ziņā kultūra nebūtu izolēta, tādējādi panākot, ka tā lielākoties ir pakļauta dabisko vides faktoru ietekmei.

Klimatiskie apstākļi

Ražošanas apgabalā ietilpst virkne ieleju ar nelielu augstumu virs jūras līmeņa, ielejas aizsargā dažādas kalnu grēdas ļoti tuvu piekrastei, radot mikroklimatu, kuram raksturīgs liels gada nokrišņu daudzums ar stiprām lietusgāzēm arī vasarā, mērenas temperatūras ar nelielām svārstībām, augsts relatīvais mitrums un zema saules gaismas intensitāte salīdzinājumā ar citiem paprikas audzēšanas apgabaliem; šādi apstākļi tieši ietekmē augļa mizas biezumu un rada smalkas konsistences, maigu un sulīgu mīkstumu.

4.7. Pārbaudes struktūra

Nosaukums: Instituto Galego da Calidade Alimentaria (INGACAL) Adrese: Rúa Fonte dos Concheiros, no 11 bajo 15703 Santiago de Compostela ESPAÑA Tālr. +34 881997276 Fakss +34 981546676 E-pasts: ingacal@xunta.es

INGACAL ir valsts iestāde, kas ir Consellería do Medio Rural de la Xunta de Galicia pakļautībā.

4.8. Marķējums

Uz paprikām, ko tirgo ar aizsargātu ģeogrāfiskās izcelsmes norādi “Pemento do Couto”, jābūt katra ražotāja/iepakotāja tirdzniecības etiķetei un īpašai AĢIN etiķetei ar burtciparu kodu, kurai piešķirts kārtas numurs, kuru apstiprinājusi un izdevusi pārbaudes struktūra un kurā attēlots aizsargātas ģeogrāfiskās izcelsmes norādes logotips. Norādei “Indicación Geográfica Protegida “Pemento do Couto”” jābūt gan uz tirdzniecības etiķetes, gan arī uz īpašās ģeogrāfiskās norādes etiķetes.